Ouer SA’ners dán ingeënt‘n Gesondheidswerker ontvang verlede maand die Covid-19-entstof by die Klerksdorp-hospitaal. (Foto: Phill Magakoe/AFP) Die regering is van plan om alle Suid-Afrikaners ouer as 60 jaar op 17 Mei vanjaar te begin inent teen Covid-19. So het die minister van gesondheid, dr. Zweli Mkhize, Dinsdag in die parlement aangekondig. Hy het ook gesê die land sou al baie ver met die voorgenome inentingsveldtog gewees het as dit nie op die nippertjie geblyk het dat die AstraZeneca-entstof, waarvan meer as ŉ miljoen dosisse bekom is, nie effektief is teen die Suid-Afrikaanse variant van die virus nie. Die plan tans is om Suid-Afrikaners ouer as 60 jaar op 17 Mei te begin inent, en alle Suid-Afrikaners ouer as 40 jaar van 1 Augustus. Suid-Afrikaners jonger as 40 jaar sal van 1 Desember ingeënt word, volgens die plan. Meer as 2 000 inentingspunte in die staatsektor en die private sektor is reeds geïdentifiseer. In hierdie stadium het onderhandelings met Johnson & Johnson en Pfizer reeds vrugte afgewerp, het die minister gesê. Onderhandelings vorder ook met veral Sputnik (Rusland) en Sinovac (China), asook met Sinopharm-entsof van China. Suid-Afrika het volgens die minister reeds 31 miljoen dosisse van Johnson & Johnson verseker. Topamptenare van die gesondheidsdepartement het gesê die keuse van entstowwe word bepaal deur die betrokke entstof se veiligheid, gemak van gebruik, stabiliteit terwyl dit geberg word, beskikbaarheid, koste en goedkeuring deur die tersaaklike gesondheidsowerhede. Dinsdagmiddag teen 12:00 was 244 907 gesondheidswerkers landwyd reeds ingeënt. Navorsing toon die absoluut oorweldigende meerderheid Suid-Afrikaners wil slegs ingeënt word met entstof wat deur die gekwalifiseerde owerhede goedgekeur is. Voorts toon navorsing ouderdom is die grootste gevaarfaktor wanneer die virus opgedoen word, gevolg deur diabetes, tuberkulose (TB) en MIV/vigs.